**Сигурна кућа за жене и децу жртве породичног насиља**

**Ниш**

***ПРОГРАМА РАДА СА ФИНАНСИЈСКИМ ПЛАНОМ ЗА 2016.ГОДИНУ***

1. **Увод**
	1. **Полазне основе**
	2. **Циљеви функционисања установе**

1. **Програмске активности**

**2.1 Психо-социјална и правна подршка корисницама**

**2.2 Пратеће активности**

**2.3 Остале активности**

1. **Организација рада**
2. **Закључак**
3. **Финансијски план за релаизацију програма рада установе**

**1.УВОД**

1.1 Полазне основе

У породици као заједници требало би да владају складни породични односи између свих њених чланова.Нажалост стварност је другачија и насиље у породици представља велики друштвени проблем.Видљив је напор читавог друштва да се овај пробем реши и све је већи број људи, организација и државних институција који се активно укључују у решавање овог проблема.

Сигурна кућа је једна у низу институција која даје свој велики допринос у сузбијању овог друштвено – социјалног проблема, а њено постојање у савременом друштву нажалост је неопходно.

Од почетка свог постојања Сигурна кућа је активно радила на пружању подршке жртвама породичног насиља, као и на превенцији. Сигурна кућа ће и у наредној години наставити своју одлучну борбу у побољшању како квалитета подршке женама и деци жртвама породичног насиља тако и у подизању друштвене свести када је овај проблем у питању. Без обзира на све досадашње позитивне кораке које је установа Сигурна кућа предузела и даље су видљиви бројни изазови у напору да се створе стабилни оквири у нашем друштву како би се случајеви породичног насиља свели на минимум.

Иако се о породичном насиљу све више прича, још увек не постоји довољно развијена свест код људи да се о њему говори као о веома озбиљном друштвеном проблемему. Оно што охрабрује је ратификација међународних аката међу којима је и Конвенција Савета Европа о спречавању и борби против насиља над женама и насиља у породици, што доприноси додатном јачању улога организација и институција које се баве проблемом насиља у породици.

1.2 Циљеви функционисања установе

Сигурна кућа је од свог оснивања до данашњег дана пружила уточиште за више од 450 жртава породичног насиља, обезбеђујући основне егзистенцијалне услове корисницима својих услуга. Статистички подаци говоре у прилог томе да у Сигурној кући уточиште проналази све већи број жртава породичног насиља. Оно што посебно забрињава је податак да се међу насилницима осим партнера све више појављују и потомци жртава, а да је међу жртвама све већи број старијих особа. Та чињеница се може сагледати двојако, као експанзија породичног насиља под утицајем различитих друштвено – социјалних фактора, али и као повећање степена самосвести и одлучности жртава да пријаве насиље које трпе и одупру се насилнику, што може бити показатељ да свакодневни рад на подизању свести даје своје позитивне резултате.

Сигурна кућа ће наставити да остварује основне циљеве свог функционисања:

* збрињавање жена и деце жртава породичног насиља;
* старање о њиховој безбедности,
* пружање подршке у процесу изласка из насиља;
* пружање помоћи у економском оснаживању жена.

Још један циљ и веома битан аспект дугорочне стратегије Сигурне куће је развијање и унапређење мултисекторске сарадње са другим институцијама, у виду заједничких иницијатива, размене информација, као и заједничког рада на различитим пројектима, а све у циљу превенције и борбе против породичног насиља.

2.**ПРОГРАМСКЕ АКТИВНОСТИ**

2.1 Психо-социјална и правна подршка корисницима

Пружајући своје услуге Сигурна кућа омогућава жртвама излазак из зачараног круга насиља, обезбеђујући им физичку, емотивну и психичку сигурност, пружајући им психолошку и правну подршку како би што лакше прекинуле и превазишле везу са насилником и заштитиле своја права.

Дакле кроз индивидуални и групни саветодавни и едукативни рад радиће се на:

* уклањању психолошких последица насиља;
* повећању базичне психолошке сигурности и самопоуздања;
* овладавању стресом изазваним искуством породичног насиља;
* подизању нивоа личне компетенције.

Посебна пажња, као и до сада, биће усмерена ка деци. Физичко насиље над женама у већини случајева пропраћено је и злостављањем деце. Чак и када нису непосредне жртве, насиље у породици на децу оставља дубоке трауматичне последице, уз могућност да се као модел понашања преноси из генерације у генерацију. Имајући у виду да деца представљају веома осетљиву категорију, са њима се обављају посебни индивидуални разговори у циљу превазилажења претрпљених траума. У зависности од узраста, нешто млађој деци је омогућено да кроз игру и разоноду у опремљеној дечијој играоници превазиђу претрпљен стрес, док се деци школског узраста пружа учешће у едукативно-креативним радионицама и помоћ у учењу.

2.2 Пратеће активности

Када су у питању пратеће активности, наставиће се са праксом организовања индивидуалних и групних психолошких радионица, као и пружања правне помоћи и подршке, ради превазилажења кризе и едукације жртава, у смислу што бољег упознавања са својим загарантованим правима и начином њихове заштите.

Кориснице својим учешћем у радионицама имају могућност да кроз разговор са психологом и кроз међусобну размену личних искустава лакше пронађу излазак из изолације. Заједничким разговорима омогућено им је да са различитих аспеката сагледавају начине како да регаују на насиље и како да препознају узроке насиља, јачајући самопоштовање и самопоуздање, а како би што лакше успоставиле контролу над сопственим животом.

Осим едукативног, радионице имају и кретаивни карактер. Користећи се различитим уметничким техникама: сликањем, декупажом, осликавањем стакла, израдом накита, кориснице исказују своју креативну страну личности, а уједно учествују у једној врсти радне терапије. Све уметничке творевине биће излагане на продајним изложбама, па ће сав прикупљен новац бити утрошен за потребе самих корисника. Овакав вид продајних изложби, осим хуманитарног карактера, има за циљ и економско оснаживање корисница, јер истраживања показују да је економска зависност један од главних разлога због чега жене трпе насилнике. Осим тога кориснице су у могућности да се, у опремљеној информатичкој соби, преко интернета, информишу о пословним понудама, а такође ради се на успостављању контаката са појединим друштвено одговорним компанијама и фирмама које би дале свој допринос у економском осамостаљивању и оснаживању жртава породичног насиља.

2.3 Остале активности

Као и претходне године, Сигурна кућа ће и наредне године наставити свој рад на подизању свести целокупног друштва када је породично насиље у питању. Одржавањем едукативних трибина, округлих столова, гостовањима у медијама утицаће се на сензибилнији приступ јавности према овом проблему, а све са циљем скретања пажње да породично насиље није приватни проблем појединаца, већ проблем државних институција и друштва чије је решавање од општег значаја. Тек променом оваквог става може се створити друштво у којем ће се сваки појединац подједнако и равноправно осећати сигурно и у којем ће му се основна људска права гарантовати и штитити.

Не желећи да се ослања само и искључиво на средства која добија из градског буџета, Сигурна кућа је јасно опредељена да, самостално или партнерски, настави континуитет када је аплицирање пројекатима у питању, како би одржала традицију успешно реализованих пројеката.

Прикупљање података, из свакодневне праксе Сигурне куће, омогућује њихову статистичку обраду ради што бољег увида у размере, узроке и последице породичног насиља. Наиме статистички подаци пружају веома битне информације које дају јасан одговор којим превентивним мерама треба деловати како би се предупредило породично насиље и које су најадекватније реакције како би се овај облик насиља што ефикасније елиминисао. Посебна пажња биће усмерена на старије особе имајући у виду драматичан пораст породичног насиља над том категоријом људи.

У ишчекивању одговора јапанске амбасаде, а у вези пројекта којим је Сигурна кућа аплицирала тражећи средства за реновирање фасаде објекта установе,постављање изолације и замене целокупне столарије очекујемо да у наредној години наведени појекат добијемо и реализујемо.Осим наведеног Сигурна кућа је већ започела рад на увођењу самосталног грејања преко котла на пелет,а новац ѕа ову инвестицију такође је већ обезбеђен путем пројеката којима стално аплицирамо.На тај начин намера нам је да заокружимо целокупан рад на реновирању и адаптацији како екстеријера тако и ентеријера објекта установе.

**3.Организација рада**

Радно време установе је 24 часа дневно. Пријем и смештај корисница обавља се уз захтев надлежног Центра за социјални рад у било које време, а сигурност и безбедност корисника који бораве у установи је загарантована у сваком тренутку. Зато је неопходно непрекидно дежурство радника физичко – техничког обезбеђења.

Рад Сигурне куће, права и обавезе запослених и корисника који бораве у њој регулисан је правилницима и процедурама.

Корисницима се свакодневно пружа психолошка и правна помоћ од стране лиценцираних стручних радника установе. Стручни радници ће и у будуће наставити са едукацијама и усавршавањима за рад у социјалној заштити кроз акредитоване програме и семинаре.

У складу са Правилником о лиценцирању организација социјалне заштите наставиће се рад на прикупљању документације и испуњењу свих потребних услова како би Сигурна кућа добила лиценцу установе социјалне заштите до прве половине 2016.године.

**4.Закључак**

Сигурна кућа ће се и у будуће трудити да радом и залагењем учини још један значајан искорак у заштити, пружању уточишта и помоћи најугроженијим категоријама када је породично насиље у питању, оправдавајући на тај начин репутацију једне од најорганизованијих установа овог типа не само у овом региону, већ и на територији читаве Србије.